Ühiste kavatsuste protokoll nr …

Käesolev ühiste kavatsuste protokoll (edaspidi *protokoll*) on sõlmitud järgmiste osapoolte vahel:

**Kultuuriministeerium** (registrikood 70000941, asukoht Suur-Karja 23, 15076 Tallinn), mida esindab kultuuriminister Piret Hartman,

ja **Tartu linn** (registrikood 75006546, asukoht Raekoja plats 1a, 50089 Tartu ), mida esindab linnapea Urmas Klaas;

**Võttes arvesse, et:**

1. pooled on asutamas Sihtasutust Tartu Kunstimuuseum (edaspidi SA), mis võtab üle praeguse riigiasutuse Tartu Kunstimuuseum ülesanded;
2. Tartu Kunstimuuseumi muuseumikogu jääb riigi omandisse ning Kultuuriministeerium sõlmib muuseumiseaduse alusel halduslepingu nimetatud muuseumikogu kasutamise kohta;
3. Riigikogu on kinnitanud riiklikult tähtsate kultuuriehitiste rajamise ja renoveerimise pingereas esimesele kohale Tartu südalinna kultuurikeskuse;
4. edasises tegevuses toetuvad pooled partnerlusele ja lähtuvad ühistest huvidest ning kinnitavad koostöövalmidust;
5. protokoll on poolte hea tahte väljendus ja kinnitus, et võetud eesmärkide kiireks saavutamiseks tehakse omavahel koostööd heas usus, lähtudes mõlema poole huvidest ja kokkulepetest,

**on pooled kokku leppinud alljärgnevas:**

1. **KOKKULEPPE SISU**
	1. Pooled teevad kõik endast sõltuva, et asutada SA hiljemalt 01.05.2023.
	2. Pooled kinnitavad asutajate ootused asutatavale SA-le vastavalt protokolli lisale.
	3. Tartu linn tagab Tartusse rajatavas südalinna kultuurikeskuses SA tegevuseks vajalikud ruumid (büroopind ja publikule suunatud tegevuste ruumid) ning kuni südalinna kultuurikeskuse valmimiseni rendipinnad hoones Raekoja plats 18 ehk viltuses majas.
	4. Kultuuriministeerium tagab muuseumikogu hoiustamiseks vajalikud ruumid Eesti Rahva Muuseumis ja osaliselt ka rajatavas Lõuna-Eesti pärandihoidlas.
	5. Kultuuriministeerium kavandab riigieelarvest SA baastoetuse suurendamist alates 2024. aastast, et vähendada Eesti Kultuurkapitali kujutava ja rakenduskunsti sihtkapitali koormust muuseumide põhitegevuse rahastamisel.
	6. Kultuuriministeerium kavandab riigieelarvest SA-le tegevustoetust võrdsetel alustel riigiasutuste ja teiste riigi asutatud sihtasutustega seni, kuni SA tegevus vastab muuseumiseaduses sätestatud tegevustoetuse saamise tingimustele ja kokkulepitud asutajate ootustele.
	7. Riigi tegevustoetus SA personalikuludeks lähtub Kultuuriministeeriumi ja Teenistujate Ametiliitude Keskorganisatsiooni TALO kultuuritöötajate palgakokkuleppest.
	8. Kultuuriministeerium toetab riigieelarveliste võimaluste korral Euroopa Liidu tõukefondidest toetust saavaid projekte SA omafinantseeringu mahus.
	9. Tartu linn toetab võimaluse korral SA tegevust ühekordsete sihtotstarbeliste toetustega.
	10. SA nõukogu liikmete tasu suuruse kinnitavad SA asutajad ühiselt pärast SA asutamist. Tartu linn katab ja eraldab SA iga-aastasesse eelarvesse nende liikmete tasu, kes määratakse Tartu linna ettepanekul, ning Kultuuriministeerium nende liikmete tasu, kes määratakse riigi ettepanekul.
	11. Pooled teevad koostööd SA asutamisel ja käivitamisel. Edasiste tegevuskulude katmisega seotud põhimõtted täpsustatakse Poolte poolt sõlmitavas SA asutamislepingus.
	12. Koostöö on avalik ja vaba konfidentsiaalsuskohustusest.
	13. Punktides 1.5–1.8 nimetatud toetuste eraldamisel jälgib Kultuuriministeerium riigiabi reeglite kohaldumist ning arvestab vajaduse korral riigiabi reeglitest tulenevate nõuetega (sh nõuetega toetuse osakaalule ja omafinantseeringule).
2. **JÕUSTUMINE JA KEHTIVUSE LÕPPEMINE**
	1. Protokoll jõustub, kui mõlemad pooled on selle allkirjastanud, ja tingimusel, et ühiselt asutatakse SA.
	2. Protokoll on sõlmitud tähtajatult.
	3. Protokolli kehtivuse võib lõpetada igal ajal pooltevahelise kokkuleppega.
3. **LÕPPSÄTTED**
	1. Pooled kinnitavad, et neil on kõik õigusaktidest tulenevad volitused, nõusolekud ja heakskiidud protokolli sõlmimiseks ja sellest tulenevate kohustuste võtmiseks ja täitmiseks.
	2. Protokollile kohaldavad pooled Eesti Vabariigis kehtivat õigust.
	3. Protokolli täitmisest, tõlgendamisest, muutmisest või lõpetamisest tulenevad erimeelsused ja vaidlused lahendavad pooled vastastikusel mõistmisel põhinevate läbirääkimiste teel, kokkuleppe mittesaavutamisel kohtus.

**LISA: Asutajate ootused**

*(allkirjastatud digitaalselt) (allkirjastatud digitaalselt)*

Piret Hartman Urmas Klaas

kultuuriminister Tartu linnapea